Z nemeckého originálu: Trost der armen Seelen

Vydal: © Zachej.sk, 2020

Preklad: © Silvia Koscelanská-Hajdučeková

Grafika: © Bookwork.sk

Jazyková korektúra: Mgr. Monika Šimoničová, Mgr. Martina Bodnárová, PhD.

Nihil obstat: Prof. ThDr. Cyril Hišem, PhD.

Imprimatur: Mons. Bernard Bober, arcibiskup – metropolita, ABÚ Košice – Prot. č. 621/20,

18. 06. 2020

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-204-0 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

1.

Ranná modlitba

Vstávam a začínam tento deň v mene Najsvätejšej Trojice, Boha Otca, Syna i Ducha Svätého, a v mene ukrižovaného Pána Ježiša Krista, ktorý ma vykúpil svojou najsvätejšou a predrahou krvou.

Chráň ma, Pane Ježišu, pred všetkým zlom, opatruj ma a stráž na tele i na duši. Dopraj mi, čo potrebujem, aby som si ťa viac ctil a mohol dosiahnuť večný život.

Pane Ježišu Kriste, obetujem ti celé svoje telo, každú nábožnú myšlienku, aby som ti viac vzdával úctu a miloval ťa. Čokoľvek dnes budem robiť, Bože môj, chcem to konať jedine na tvoju slávu.

Ježiš a Mária, vám darujem svoje srdce, telo a dušu, odporúčam sa do všetkých čností, modlitieb, sviatostí a svätých omší, ktoré sa dnes budú konať po celom svete. Pane Ježišu, všetko, čím budem dnes trpieť a žiť, obetujem tebe na útechu verných duší.

Otče náš. Zdravas. Verím v Boha.

2.

Večerná modlitba

Otče môj, ktorý si na nebesiach a ktorý si sa o mňa dnes otcovsky staral, posvätené a zvelebené buď tvoje meno za dobrodenia tohto dňa! Ak je dnešný deň pre mňa a iných posledný, toto je moja jediná prosba: Príď kráľovstvo tvoje.

Ak chceš, aby som tejto noci zomrel, staň sa, Otče, tvoja vôľa ako v nebi, tak i na zemi. Len ťa prosím: Chlieb každodenný daj mi dnes nie pre telo, ale pre dušu, milosť, aby som spáchané hriechy dnešného dňa poznal, ľutoval a konal pokánie.

(Teraz si spytuj svedomie.)

3.

Modlitba
o večernom
spytovaní svedomia

Otče môj, aký som bol dnes hriešny, no ty si bol predsa ku mne taký dobrý! Zmiluj sa nado mnou a nad všetkými hriešnikmi. Odpusť mi viny, ako i ja zo srdca odpúšťam svojim vinníkom, ktorí ma dnes urazili.

Najvyššia Dobrota, je mi ľúto, že som ti dnes úprimne neslúžil, z lásky k tebe to ľutujem. Oddnes ti chcem oddane slúžiť z celého srdca.

Otče môj, neuveď ma do pokušenia. Opatruj ma tejto noci, aby som so svätými myšlienkami opäť ráno precitol.

Zbav ma všetkého zlého, hriechov, viditeľných i neviditeľných nepriateľov, telesného i duševného trápenia, zvlášť ale smrti v hriešnom stave. Amen.

Zdravasʼ, Mária, milostiplná, odporúčam sa tejto noci do tvojej materinskej ochrany. Pán s tebou, požehnaj ma skrze neho, keď zaspím.

Požehnaná si medzi ženami, pred všetkými v nebi a požehnaný je plod života tvojho, Ježiš Kristus. Do jeho otvoreného svätého srdca porúčam svoju úbohú dušu.

Svätá Mária, Matka Božia, pros za mňa hriešneho, aby som zaspal ponorený v dobrých myšlienkach. A keby som tejto noci mal zomrieť, oroduj za mňa teraz i v hodine smrti. Amen.

Svätý anjel strážca, bojuj za mňa.

Svätý patrón (meno), pros za mňa.

Pane, daj dušiam v očistci odpočinutie večné. Im venujem všetky zásluhy tohto dňa. Amen.

4.

Modlitba
pred svätou spoveďou

Milosrdný Bože, nebeský Otče, ty nechceš smrť hriešnika, ale aby sa obrátil a žil. Voláš ma k pokániu a polepšeniu. Hľa, Pane, poslúchol som a chcem sa tvojou milosťou očistiť od hriechov. Od tejto chvíle chcem viesť nábožný a čnostný život a úprimnou spoveďou, ľútosťou a pokáním opäť dosiahnuť tvoju otcovskú lásku, ktorú som pre hriechy stratil.

S týmto úmyslom kľačím na kolenách a volám k tebe. Pane môj, upevni ma v mojom predsavzatí. Ty si všemohúci, a pretože si mi dal túžbu zlepšiť svoj život, dáš mi i silu, aby som svoje predsavzatie mohol aj uskutočniť a aby som ti zostal verný aj v budúcnosti.

Ó, dobrý Bože, oslavujem tvoju dobrotu a ďakujem ti, že si ma až doposiaľ zachoval, aby som sa mohol obrátiť a napraviť svoj život.

Ach, kde by som bol teraz, keby si ma miesto tých, ktorých už ako mŕtvych oplakávam, z tohto sveta povolal? Ó, aký hrozný súd by som mal očakávať, keby som zomrel vo svojich hriechoch!

Vďaka ti, milosrdný Bože, že ešte žijem, že svoje hriechy ešte môžem ľutovať a konať za ne pokánie.

Chcem teda pôsobením tvojej milosti využiť všetky prostriedky na nápravu svojho života a dokonale zachovať napomenutie, ktoré mi udelí kňaz, tvoj zástupca.

Bože môj, dôverujúc v tvoje zmilovanie a zásluhy tvojho Syna Ježiša Krista, prosím Ducha Svätého, aby ma osvietil, aby som sa zo svojich hriechov mohol úprimne vyznať.

Spovedné zrkadlo

Proti prvému prikázaniu

• Pochyboval som o niektorých článkoch

viery bez toho, aby som sa staral o poučenie?

• Čítal som knihu, ktorá by ma mohla uviesť do bludov?

• Vyznával som falošnú vieru?

• Opovrhoval som posvätnými vecami, cirkevnými obradmi alebo som o nich hovoril hanlivo?

• Bol som poverčivý, zaoberal som sa

kúzlami a podobnými vecami?

• Dal som si predpovedať budúcnosť?

• Hrešil som úmyselne, spoliehajúc sa na Božie milosrdenstvo?

• Zdržiaval som sa dobrovoľne v rúhavých myšlienkach?

Proti druhému prikázaniu

• Prisahal som bez príčiny alebo krivo?

• Preklínal som niekoho, niečo?

• Porušil som prísahu či sľub?

• Reptal som proti Bohu?

• Používal som Božie meno, Sväté písmo alebo iné posvätné veci na zlorečenie?

Proti tretiemu prikázaniu

• Zanedbal som v nedeľu a vo sviatok svätú omšu? Zdržoval som od nej iných alebo som bol na nej prítomný bez nábožnosti?

• Prichádzal som neskoro? Konal som v ten deň nepotrebné práce?

• Znesvätil som nedeľu alebo sviatok hýrením a hriešnou zábavou?

Proti štvrtému prikázaniu

• Nahneval alebo zarmútil som rodičov a predstavených? Bol som voči nim neposlušný, opovrhoval som nimi?

• Konal som si svoje povinnosti ako dieťa, robotník, predstavený atď.?

Proti piatemu prikázaniu

• Nenávidel som blížneho? Ako dlho?

• Chcel som medzi inými spôsobiť nepriateľstvo?

• Bol som pomstivý?

• Preklínal som, hašteril sa, vyslovoval hanlivé a znevažujúce slová?

• Spôsobil som blížnemu nejaké škody na tele či na duši?

• Pohoršoval som niekoho? Zvádzal som blížneho na hriech?

Proti šiestemu a deviatemu prikázaniu

• Odháňal som od seba nečisté myšlienky alebo som mal v nich zaľúbenie? Zaoberal som sa nimi?

• Zhrešil som neslušným pohľadom, slovom, piesňou, sluchom, dotýkaním sa atď.?

• Dával som iným príležitosť k týmto veciam?

• Bol som akýmkoľvek spôsobom necudný?

Proti siedmemu a deviatemu prikázaniu

• Vzal som niekomu niečo násilne?

• Ukradol som niečo?

• Oklamal som niekoho?

• Užíval som cudzí majetok, vrátil som ho, kúpil som vedome ukradnuté veci?

• Urobil som blížnemu škodu na jeho majetku úžerou?

• Zadržal som robotníkom mzdu?

• Narobil som si zbytočné dlhy?

• Oplácal som tiež svedomito nadrobené?

• Bažil som po cudzom majetku?

Proti ôsmemu prikázaniu

• Zložil som pred súdom alebo vrchnosťou krivú prísahu?

• Klamal som?

• Pripravil som iných o dobré meno nactiutŕhaním, ohováraním?

• Počúval som rád hanlivé reči?

• Podozrieval som niekoho bez príčiny?

• Súdil som láskavo alebo proti pravde?

Proti cirkevným prikázaniam

• Konal som skutky kajúcnosti v predpísané pôstne dni?

• Zachovával som pôstne dni?

• Bol som na svätej spovedi a svätom prijímaní v ustanovený čas?

• Bol som svätokrádežne na svätom prijímaní?

• Bol som na svadobnej hostine v zakázaný čas?

Sedem hlavných hriechov

• Vyžíval som sa v pyšných a márnych myšlienkach?

• Opovrhoval som svojím blížnym?

• Bažil som nedovolenými slovami a skutkami po márnej sláve?

• Bol som pyšný? Vyvyšoval som sa?

• Radoval som sa z cudzieho nešťastia? Závidel som blížnemu jeho šťastie?

• Bol som nestriedmy v jedle a pití?

• Hýril som?

• Škodil som si na zdraví?

• Zvádzal som tiež iných na hriech nestriedmosti?

• Bol som hnevlivý?

• Nenávidel som niekoho?

• Hovoril som proti Božiemu riadeniu?

• Bol som netrpezlivý v kríži a trápení?

• Bol som nedbalý vo veciach týkajúcich sa mojej spásy?

• Zabudol som na pobožnosti a dobré skutky?

• Zabudol som celkom na spasenie svojej duše?

Ešte si odpovedz na niekoľko
hlavných otázok:

• Miloval som Boha z celého srdca, z celej duše a zo všetkých síl? A nadovšetko?

• Plnil som z lásky k Bohu povinnosti svojho stavu rád, verne a dokonale, aj keď boli náročné a vyžadovali viac sebazaprenia?

• Spôsobil som myšlienkami, slovami alebo skutkami blížnemu škodu na tele či na duši?

• Miloval som svojho blížneho ako seba samého?

• Bol som trpiacim nápomocný podľa možnosti? Aj dušiam v očistci?

• Znášal som všelijaké kríže a trápenie s odovzdanosťou do Božej vôle? Slúžili na nápravu môjho života?

• Ktorý hriech by som najviac ľutoval, keby som teraz musel zomrieť?

• Ktorého hriechu sa najviac dopúšťam?

• Ktoré príčiny, príležitosti, miesta, osoby ma obyčajne k tomuto hriechu zvádzajú?

• Snažil som sa ich vystríhať?

• Z čoho sa musím obzvlášť a predovšetkým v spovednici pred Božím námestníkom vyznať?

5.

Vzbudenie ľútosti
po spytovaní svedomia

Bože môj, som hriešnik. Ľahkomyseľne som prestúpil tvoje prikázania. Vyznávam vinu a zo srdca ľutujem, že som teba, najvyššie a milovania najhodnejšie Dobro, tak často urazil. Uznávam svoje hriechy a naozaj si dávam predsavzatie sa polepšiť, v budúcnosti ťa ani jediným hriechom viac neuraziť a tiež sa všetkých príležitostí k hriechu bedlivo vystríhať.

Odpusť mi, Bože, a vyhlaď moje neprávosti podľa veľkosti svojho milosrdenstva. Prosím ťa o to skrze Krista, tvojho Syna, nášho Pána. Amen.

6.

Modlitba
po svätej spovedi

Bože môj, nebeský Otče, na kolenách ti ďakujem za tú veľkú a nezaslúženú milosť, ktorú si mi preukázal.

Sviatosťou pokánia sú mi hriechy odpustené, opäť som Božím dieťaťom, ktorému je skrze Ježiša Krista udelená milosť.

Vzdávam ti chválu a vďaku, ó, Bože, za tú sladkú útechu, ktorú teraz v sebe pociťujem. Posilni ma, aby som viac nehrešil a pokoj svedomia znovu nestratil. Vystríhaj ma v budúcnosti pred všetkým hriešnym myslením, hovorením a konaním. Spravuj a riaď ma svojím Duchom Svätým, aby som až do smrti zotrval v dobrom.

Pomodli sa uložené pokánie a potom povedz:

Najmilší Ježišu, ty si povedal jednému chorému, ktorého si uzdravil: „Choď a viac už nehreš.“ Tieto slová hovoríš aj mne, lebo si ma uzdravil z duševnej choroby. Teraz chcem zachovávať tvoje prikázania. Naozajstnou ľútosťou a kajúcnosťou, vierou, poslušnosťou a láskou k blížnemu chcem ukázať, že som svoj život napravil a polepšil. Iba ma posilni svojou milosťou a obnov v mojej duši dary Ducha Svätého, aby som ním osvietený statočne zotrval v dobrom až do smrti. Amen.

7.

Pred svätým
prijímaním

Ó, môj Ježišu, môj Pán a môj Boh! Ty si všetkých ľudí pozval k sebe a prisľúbil, že ich nakŕmiš svojím svätým telom a napojíš svätou krvou, že chceš byť s nimi čo najužšie spojený. Povedal si: „Poďte ku mne všetci, ktorí sa namáhate a ste preťažení, a ja vás posilním.“

Ježišu môj, aj ja som prišiel na tvoje láskavé pozvanie a prosím, aby si ma urobil účastným svojho prísľubu. Som síce nehodný tejto milosti, lebo som hriešnik, ale práve preto, že som slabý a hriešny, potrebujem viac nebeského pokrmu. Príď, božský Ježišu, príď a zabývaj sa v mojom srdci.

Ó, môj Ježišu, Baránok Boží, ktorý snímaš hriechy sveta, ty si povedal, že nad hriešnikom, ktorý sa obráti a polepší, bude v nebi veľká radosť. Obráť teda aj mňa k sebe, sním zo mňa moje hriechy a učiň, aby som bol hodný prijať tvoje sväté telo.

V dôvere, že nikým, kto príde k tebe s pokorným a skrúšeným srdcom, nepohrdneš, aj ja pristupujem k tvojmu stolu a túžim po anjelskom pokrme, ktorý si nám pripravil ty sám.

Ó, božský Ježišu, daj, nech požitím tvojho svätého tela a krvi dosiahnem odpustenie hriechov. Ale preto, že tvoje milosrdenstvo je nekonečné a dobrota nesmierna, neprosím iba za seba, ale aj za duše trpiace v očistci, ktoré sú pre svoje hriechy ešte vylúčené z nebeskej radosti.

Ó, dobrý Ježišu, pre lásku, s ktorou si ustanovil Poslednú večeru, prosím, aby aj duše trpiace v očistci dosiahli tvoju milosť. Zvlášť ťa prosím za vyslobodenie duší M., M., za ktoré toto sväté prijímanie obetujem. Obetujem ti nielen svoju nehodnú modlitbu, ale aj preveľké zásluhy tvojho horkého umučenia a potupnej smrti na dreve kríža, ktorú si za mňa i za ne podstúpil.

Daj dušiam v očistci odpočinutie večné, nech vojdú do tebou pripravených príbytkov. Amen.

8.

Vzbudenie
hlavných čností

Ó, môj Ježišu, môj Boh a Vykupiteľ, verím, že si v Oltárnej sviatosti prítomný s telom i dušou, božstvom i človečenstvom.

Verím v toto prepodivné tajomstvo, pretože si nám to zjavil ty, večná a neomylná Pravda.

Ó, môj Ježišu, dúfam v teba a s dôverou očakávam, čo si prisľúbil: „Kto je moje telo a pije moju krv, má večný život.“ Dnes obzvlášť túžim po nebeskom pokrme, ktorý ma posilní a privedie do večnej blaženosti.

Ó, môj Ježišu, ako pevne v teba verím, ako silno v teba dúfam, tak ťa úprimne zo srdca milujem. Ó, kiežby som ťa mohol milovať tak, ako si ty miloval nás. Tvoja láska ťa ukrižovala. Tvoja láska nám dala teba za pokrm, tvoja láska ma dnes pozvala na nebeskú hostinu.

Roznieť v mojom srdci takú vrúcnu lásku, akou ťa miluje Božia Matka, serafíni i svätí v nebi.

Zavítaj ku mne, Bože lásky, po ktorom moje srdce túži. Zavítaj, môj Ježišu, môj Vykupiteľ a Spasiteľ. Príď a zavítaj ku mne, postav svoj stánok v mojom srdci a učiň ma zápalnou obetou lásky. Chcel by som ti byť vo všetkom roveň, chcel by som byť tichý a trpezlivý, vľúdny a dobrotivý, neustály v dobročinnosti ako ty, aby som sa ti viacej páčil a aby si ty zostal u mňa.

Vážení čtenáři, právě jste dočetli ukázku z knihy 100 modlitieb za duše v očistci.
Pokud se Vám líbila, celou knihu si můžete zakoupit v našem e-shopu.